TACLOBAN CITY – Diri la yana nahitabo an kapareho nga sitwasyon han mamatay an usa nga kilala nga Botanist han UP Diliman nga hi Dr. Leonardo Co ngan duha pa nga kaupod hini hadton nakalabay nga November 15, 2010 alas dose traynta (12:30nn) han udto ha Sitio Malinao, Brgy. Lim-ao, Kananga, Leyte han maigo hira han mga bala han pusil han gin-aalegar nga nahitabo nga engkwentro han mga taga 19th IB Philippine Army ngan New Peoples Army (NPA).
“An kinaiya han berdugo nga 19th IB PA in lumakbay yana nga panahon ni Pres. Aquino tikang han masirom nga administrasyon ni Arroyo, diri pa ngani nahahatag an hustisya han pito nga pinanmatay nga mga parag-uma ha San Agustine, Palo, Leyte han mga taga 19th IB PA diin ginsuspetsahan nga mga NPA ngan una kuno nga nagpabuto han pusil ha mga sundalo, aadi na liwat ini nga makangingirhat nga panhitabo,” pagsaysay ni Nestor Lebico, Secretary General han SAGUPA-SB.
Pagmalatumat pa ni Lebico nga mga empleyado han Energy Development Corporation (EDC), usa nga kunsultant, parag-uma ngan mga nag-intern nga studyante ha cebu para kunta magtirok hin mga specimen han mga naninilikado na nga kahoy (endangered species of trees) ha nasabi nga lugar, ngani an tulo nga studyante in missing pa ha pagkayana.
Pahayag pa ni Lebico nga waray hataas nga pagtagad an Militar ha mga sibilyan, an nahitabo nga Palo Masaker in diri maikakalirong nga tinuyo, kapareho ini han gin-aaligar han mga sundalo nga kuno mayda presensya han mga NPA ha lugar, imbes an kamatuoran in mga parag-uma nga nagbabalik-uma ha tuna nga gin-agaw han usa nga agaron maytuna.
Dugang pa ni Lebico nga an maiha na nga ginrarason nga mayda presensya han NPA ha lugar ha sugad hini nga mga panhitabo in hugas kamay nala han mga militar kay maaram an katawhan nga an Palo in waray mga NPA ngan mismo yana nga panahon ginsusumat han aton mga sundalo nga an Leyte nga Probinsya in insurgency free ngan usa pa, SOP han mga militar nga magka-ada patrolya ha vicinity han EDC kay usa ini nga importante nga ginbabantayan nga instolasyon han gobyerno.
“Basar han pahayag ni Lt. Col. Federico Tutaan, an Commanding Officer han 19th IB PA, in una nga nagpabuto an iya tropa ngan nakita ngan nabatian han iya tropa an tingog han mga gin-aalegar nga NPA, an imposible hini kay-anu nga waray makita ngan mabati-i liwat an tingog han mga sibilyan ha lugar kun tuod man nga nagkaada hin engkwentro?,” dugang pa ni Lebico.
“Nananawagan kami hin hustisya han mga biktima han masaker ha Palo, Leyte labi na nga yana nga November 21, 2010 an ika-5 ka tuig nga paghinumdom hana aton mga martir ug sugad man han bag-o pala nga makangingirhat nga panhitabo kanda Dr. Leonardo Co ngan duha pa niya nga kausa,” pagtatapos ni Lebico.###
war_Latn war_Latn war_Latn war_Latn war_Latn war_Latn war_Latn